
MINUTI

Il-Minuti tal-Laqgħa Nru 46 li saret fil-21 ta’ Ottubru 2025 kienu approvati.

DISKUSSJONI DWAR IS-SAĦĦA MENTALI F’PAJJIŻNA - KONTINWAZZJONI

IĊ-CHAIRPERSON (Onor. Romilda Zarb, Chairperson tal-Kumitat Permanenti dwar is-Saħħa): Nilqagħkom għal din il-laqgħa konġunta fejn se nkomplu niddiskutu s-saħħa mentali. Fl-aħħar laqgħa konna tkellimna dwar is-suġġett u konna ddiskutejna l-istrateġija għall-prevenzjoni tas-suwiċidju. Konna qbilna li se nerġgħu niltaqgħu biex napprovaw il-punti li kienu tqajmu dakinhar. U allura jekk il-Kumitat jaqbel nistgħu nduru ftit il-punti kollha li ddiskutejna ħalli nkunu nistgħu naqblu flimkien fuqhom. Għalhekk ħa nibda naqra l-ewwel tliet punti u naraw naqblux fuqhom;

· L-istrateġija għandha tinkludi oqsma lil hinn minn dak tas-saħħa mentali, sabiex jingħata servizz iktar ħolistiku;
· Għandu jkun hemm mekkaniżmi ta’ monitoraġġ sabiex ikun jista’ jiġi evalwat jekk ix-xogħol li qed isir huwiex qed ikun ta’ suċċess;
· Meta għandek oqsma differenti qed jaħdmu flimkien, irid ikun iktar ċar min se jieħu responsabiltà, min se jagħmel ċertu xogħol u kif se ssir l-implimentazzjoni; 

Ħa nieħu l-kummenti fuq dawn l-ewwel punti. Insejjaħ lill-Onor. De Giovanni.  

ONOR. KATYA DE GIOVANNI (Chairperson tal-Kumitat Permanenti dwar l-Affarijiet Soċjali): Jien inħoss li t-tieni u t-tielet punt jistgħu jibqgħu fejn huma. Imma l-ewwel punt għandu jitneħħa minn hemm u nagħmlu sezzjoni oħra fuq is-saħħa mentali inġenerali, u jidħol hemm. Jiġifieri xorta se nżommuh imma ma jkunx taħt il-punti marbuta mas-saħħa mentali tas-suwiċidju. 

ONOR. IAN VASSALLO: Naqbel mal-Onor. De Giovanni. Naqbel li nżommu l-punti kollha imma naqsmuhom ħalli nkunu aktar diretti. Naqbel li t-tieni u t-tielet punt ikunu marbutin direttament ma’ din l-istrateġija.

IĊ-CHAIRPERSON: Kif iddiskutejna wkoll ftit qabel ma bdejna l-laqgħa ntqal li kien hemm ċerti kummenti li jmorru lil hinn mill-prevenzjoni tas-suwiċidju bħala strateġija imma m’għandniex nitilfuhom. U allura għandna nikkunsidrawhom għal sezzjonijiet oħrajn. Iktar rimarki fuq l-ewwel tliet punti?

ONOR. IAN VASSALLO: Naħseb li naqblu miegħek. Ma nitilfu xejn għax ovvjament kull ħaġa li għandha x’taqsam mas-saħħa mentali tista’ twassal għal suwiċidju. B’hekk inkunu qegħdin nolqtu żewġ għasafar b’ġebla waħda u ma nitilfu l-ebda xogħol li sar. Prosit.

IĊ-CHAIRPERSON: Tajjeb. Ngħaddu għat-tliet punti li jmiss; 

· Hemm bżonn li jkun hemm post ġdid għall-kura tas-saħħa mentali;
· Irid ikun hemm linji gwida ċari ta’ x’għandu jsir u min għandu jmur fuq il-post f’każ ta’ emerġenza; 
· Meta jkun hemm każ ta’ suwiċidju, hemm bżonn li jiġi mixtarr għaliex seħħ, sabiex dan ikun ta’ għajnuna għal iktar prevenzjoni;

Jekk nitkellmu dwar il-kura tas-saħħa mentali bħala post ma ninsewx ukoll li llum il-ġurnata qegħdin immorru għal pjan ta’ iktar inklużjoni u mhux ta’ iżolament biex dejjem inkomplu nħaddnu l-kunċett ta’ inklużjoni fejn tidħol saħħa mentali. Ma ninsewx ukoll li qegħdin nagħfsu iktar fuq is-servizz fil-komunità. Naħseb li dak huwa punt li stajna nieħdu wkoll mill-baġit li ġie moqri nhar it-Tnejn li għadda. 

ONOR. IAN VASSALLO: Però ma naqbilx li jitneħħa l-ewwel punt fuq tal-isptar għaliex dak huwa l-unika post li wieħed jista’ imur meta jkun każ ta’ suwiċidju akuta. Sakemm ikollna sptar ġdid jew kliniċi apposta, kif ġejna mwiegħda, naħseb li l-isptar huwa l-unika post bħalissa fejn wieħed jista’ imur. Naħseb li hija ħasra li din ma ssemmitx fil-baġit u ċjoè li għandna bżonn ta’ ċentru akut. Dan huwa punt li rridu nressqu.

ONOR. KATYA DE GIOVANNI: Mhux titneħħa imma naħseb li bħala sptar as such għandna bżonn sptar għas-saħħa mentali kollha.

ONOR. IAN VASSALLO: Iva, imma jekk ikollok każ ta’ suwiċidju fejn se jmur? Hemmhekk se jispiċċa jmur għax il-kura hemmhekk trid tingħata. Sakemm ma jkollniex post alternattiv, bħalma qed jissemma kull darba, dan il-punt m’għandux jitneħħa.  

L-ONOR. KATYA DE GIOVANNI: Mhux jitneħħa imma jsir f’sezzjoni oħra.  

ONOR. IAN VASSALLO: Le, imniżżel l-isptar anke fis-settur tas-suwiċidju.  

L-ONOR. KATYA DE GIOVANNI: Jien ma nsibx problema imma naraha li tgħodd għat-tnejn. 

ONOR. IAN VASSALLO: Għalhekk, imma kull każ li jmorru fuqu, anke ta’ nies li jkunu għamlu attempted suicide, l-isptar huwa l-post fejn imorru. Iridu post fejn imorru u dak il-post huwa sptar għax inti trid tibqa’ magħhom dawn in-nies.  

IĊ-CHAIRPERSON: Jien kont inħoss li għandna iktar niffukaw fuq komunità u fuq servizzi pubbliċi.

ONOR. IAN VASSALLO: Imma min kellu attempted suicide ma jmurx fil-komunità imma ġo istituzzjoni. 

IĊ-CHAIRPERSON: Le, qegħdin nitkellmu iktar akut. 

ONOR. IAN VASSALLO: It’s a prevention in suicide. Irid jingħata trattament dak il-ħin. Hija xi ħaġa li trid tibqa’ hemmhekk bilfors. 

ONOR. KATYA DE GIOVANNI: Forsi nikkunsidraw li nbiddlu ftit il-kliem u allura minflok ngħidu li hemm bżonn li jkun hemm post ġdid ngħidu li hemm bżonn li jkun hemm post ġdid għall-kura tas-saħħa mentali, fejn din tkun akuta. 

IĊ-CHAIRPERSON: Tajjeb. Hemmhekk iva. F’każijiet akuti.

ONOR. IAN VASSALLO: Tajjeb.

IĊ-CHAIRPERSON: Fuq iż-żewġ punti l-oħra? 

ONOR. IAN VASSALLO: Waħda tmur magħha.

IĊ-CHAIRPERSON: Iva. Ngħaddu għat-tliet punti li jmiss; 
· Hemm bżonn li wieħed jipprevjeni ċertu siti li għandhom tendenza li jkunu iktar użati minn oħrajn;

Fil-fatt dan il-punt kien imdaħħal ukoll fl-istrateġija u allura se nkunu qegħdin insaħħu dak li ntqal fl-istess strateġija.

· L-istrateġija għandha tinkludi l-impatt tal-midja soċjali fuq is-saħħa mentali;

ONOR. IAN VASSALLO: Naħseb din tista’ tingħaqad ma’ ta’ qabilha għaliex huwa l-kumment li għamlet l-Onor. Ramona Attard. Jiġifieri jistgħu jiġu flimkien ġo punt wieħed. 

IĊ-CHAIRPERSON: Mal-waħda tas-siti?

ONOR. IAN VASSALLO: Iva.

IĊ-CHAIRPERSON: Imma naħseb li għas-siti qed nirreferu għall-postijiet fejn aktar hemm tendenza li jsiru s-suwiċidji bħala location. 

ONOR. IAN VASSALLO: Tajjeb.

IĊ-CHAIRPERSON: Hawnhekk qegħdin nitkellmu fuq midja soċjali. 

ONOR. IAN VASSALLO: Iva, iva. Tajjeb ħafna.

IĊ-CHAIRPERSON: Punt ieħor;

· Hemm bżonn li tiġi żviluppata struttura ta’ ħaddiema li jkunu speċjalizzati fuq is-suġġett;

ONOR. KATYA DE GIOVANNI: Naħseb li t-tieni punt għandu jkun inġenerali. 

IĊ-CHAIRPERSON: Mhux biss suwiċidju?

ONOR. KATYA DE GIOVANNI: Iva.

IĊ-CHAIRPERSON: It-tliet punti li jmiss;

· L-Università ta’ Malta għandha tingħata r-riżorsi meħtieġa biex eventwalment ikollna biżżejjed nies li jaħdmu f’dan is-settur;
· Il-kura medika fil-qasam tas-suwiċidju għandha dejjem tinżamm aġġornata ma’ dak li qed isir barra minn Malta, partikolarment fil-qasam tal-prevenzjoni;
· Hemm bżonn ta’ riċerka nazzjonali li jkollha wkoll il-parteċipazzjoni ta’ nies li jużaw is-servizzi – hekk jiġi aċċertat li r-riċerka tkun ħolistika u li tinkludi l-bżonnijiet ta’ min ser juża s-servizzi;

ONOR. IAN VASSALLO: Naħseb li t-tieni punt għandu jibqa’ mentri t-tnejn l-oħra jmorru fil-lista ġenerali.

ONOR. KATYA DE GIOVANNI: Naqbel 100%.

IĊ-CHAIRPERSON: Tajjeb. Ngħaddu għat-tliet punti li jmiss;

· Is-soċjetà qed tinbidel minn waħda relattivament insulari u kwalunkwe servizz irid jieħu f’konsiderazzjoni dawn il-bidliet sabiex tiġi offruta l-għajnuna li verament hemm bżonn;
· L-istrateġija għandha tagħti attenzjoni lil persuni li jistgħu jkunu iktar vulnerabbli, persuni b’diżabilità u persuni LGBTIQ+ fost oħrajn;
· Bżonn ta’ iktar involviment mill-kunsilli lokali sabiex jintlaħqu iktar nies;

ONOR. ALBERT BUTTIGIEG: Jien xtaqt ngħid xi ħaġa fuq it-tieni punt li huwa marbut mal-persuni b’diżabilità, persuni LGBTIQ+, fost oħrajn. M’għandix problema fuq dawn iż-żewġ setturi imma nistgħu ndaħħlu wkoll il-persuni third country nationals u refuġjati? Kif qalilna wkoll l-aħħar darba l-Professur Anton Grech, il-fatt li dawn qegħdin ’il bogħod mill-kultura u mill-familji tagħhom, qed ikunu f’pożizzjoni iktar vulnerabbli u li allura li jiġu bżonn dan is-servizz. Nistgħu ndaħħluhom ukoll lil dawn in-nies f’dan il-punt?  

IĊ-CHAIRPERSON: Iva. Naħseb li l-ewwel punt għandu jmur fil-lista tal-punti inġenerali. 

ONOR. IAN VASSALLO: Kif ukoll tal-kunsilli lokali.

IĊ-CHAIRPERSON: L-istrateġija tiffoka fuq is-sezzjonijiet li semmejna tal-vulnerabbli. Nistgħu nħalluha wkoll kif inhi, jiġifieri fil-prevenzjoni tas-suwiċidju u bżonn ta’ iktar involviment mill-kunsilli lokali sabiex jintlaħqu iktar nies, u naħseb li għandha tmur bħala saħħa mentali inġenerali. U dan minħabba li jeħtieġ li aħna nagħtu iktar servizz komunitarju nemmen.

ONOR. KATYA DE GIOVANNI: Nixtieq nirringrazzja lil Dr Burmingham li ħadet ħsieb dan ir-rapport, speċjalment fejn kitbet “persuni li jistgħu jkunu iktar vulnerabbli”. Fil-fatt ma jfissirx li għax huma hekk, mela bilfors huma vulnerabbli. Grazzi ħafna għaliex jiena naqbel ħafna ma’ dak it-tip ta’ lingwaġġ.

Ridt ngħid li naħseb li mhux kollha jridu jiġu inklużi hux hekk? 

ONOR. IAN VASSALLO: It-tieni waħda.

ONOR. KATYA DE GIOVANNI: It-tieni waħda biss. L-ewwel u t-tielet le. Tajjeb.

IĊ-CHAIRPERSON: Ngħaddu għat-tliet punti li jmiss; 

· Iktar involviment mill-organizzazzjonijiet volontarji, minħabba li dawn ta’ kuljum jiltaqgħu ma’ nies li jkunu għaddejjin minn ċertu diffikultajiet;
· Għandu jkun hemm diskussjoni biex tingħata iktar għajnuna lill-organizzazzjonijiet volontarji sabiex dawn ikunu jistgħu joffru ċerti servizzi wara l-ħinijiet tax-xogħol;
· Nevitaw li jkun hemm xogħol doppju, speċjalment fejn jidħlu servizzi offruti minn organizzazzjonijiet volontarji jew riċerka dwar is-settur;

ONOR. KATYA DE GIOVANNI: Naħseb li dawn kollha jistgħu jidħlu fil-lista ġenerali u jitneħħew mil-lista tal-istrateġija tas-saħħa mentali.

ONOR. IAN VASSALLO: Naqbel magħkom, però nistgħu nagħmlu punt żgħir ġdid li jiġbor it-tlieta li huma billi ngħidu li forsi jkun hemm aktar għajnuna lil min joffri servizzi ta’ emerġenza.

IĊ-CHAIRPERSON: Idea tajba.

ONOR. IAN VASSALLO: Dawk it-tlieta jistgħu jinġabru f’waħda. Hemm ċerti għaqdiet differenti li jagħtu servizz ta’ emerġenza lil min ikun qiegħed in an acute suicidal attempt. U naħseb li t-tliet punti jistgħu jidħlu fil-lista tal-ġenerali. 

IĊ-CHAIRPERSON: Tajjeb. Ħa naqra t-tliet punti li jmiss;

· L-istrateġija għandha tindirizza l-lakuna fejn jidħlu servizzi għal tfal ta’ bejn l-14 u t-18-il sena;

ONOR. IAN VASSALLO: Dan il-punt ukoll jista’ imur fil-lista tal-ġenerali.  

IĊ-CHAIRPERSON: Mal-ġenerali għax imbagħad ġaladarba se jinqabdu u jeliminaw dik il-lakuna. Il-punt li jmiss; 

· Hemm bżonn ta’ iktar enfasi fuq early intervention u prevenzjoni, speċjalment mat-tfal;

Dan il-punt nistgħu nħalluh kif inhu.

ONOR. ALBERT BUTTIGIEG: Jien kont tkellimt ukoll dwar il-ħtieġa li mhux biss ikun hemm primary prevention imma li jkun hemm ukoll secondary and tertiary prevention. Id-differenza hi li primary prevention qiegħda għat-tfal kollha filwaqt li s-secondary tkun iktar iffukata filwaqt li t-tertiary prevention tmur għal dawk it-tfal li verament għandhom case history jew family background, eċċ. U li kważi kollha tkun tafhom b’isimhom u kunjomhom. Importanti li inti tkun iffukat fuq dawn it-tfal partikolari, li min jaħdem f’dan is-settur kważi kważi jkun jaf isimhom u kunjomhom. 

IĊ-CHAIRPERSON: Dik se titħalla hemmhekk jew se tmur ma’ tal-ġenerali? Jien naħseb li għandha tkun ma’ tal-ġenerali. Il-punt li jmiss; 

· Iktar sinerġija bejn il-Ministeru tas-Saħħa, il-Ministeru tal-Politika Soċjali u l-Ministeru tal-Edukazzjoni, sabiex it-tfal jintlaħqu b’mod iktar ħolistiku;

Dan il-punt jidħol ukoll fil-lista ġenerali. Li jmiss;

· Iktar komunikazzjoni bejn il-ġenituri u l-għalliema sabiex student li jkollu diffikultajiet ta’ saħħa mentali jiġi megħjun minnufih;

Dan il-punt ukoll jidħol ukoll fil-lista ġenerali.

ONOR. ALBERT BUTTIGIEG: Hemmhekk qed nitkellmu fuq li aħna nagħtu skills fuq kemm il-persuni jkunu reżiljenti? Il-problema hija waħda ta’ karattru li mhux reżiljenti. 

ONOR. IAN VASSALLO: Li jmiss qed insemmu l-proġett ta’ reżiljenza.

IĊ-CHAIRPERSON: Fil-fatt il-punt li jmiss jgħid hekk;

· Id-dokument għandu jagħti importanza lill-kunċett ta’ reżiljenza, partikolarment fit-tfal;

ONOR. ALBERT BUTTIGIEG: Tajjeb.

IĊ-CHAIRPERSON: Jiġifieri dawn kollha jinġabru mal-lista ġenerali. Il-punt li jmiss;

· L-istress fl-iskejjel, fuq il-post tax-xogħol u fil-ħajja personali qed jaffettwa s-saħħa mentali u għaldaqstant għandu jiġi inkluż fi kwalunkwe xogħol ta’ prevenzjoni.

Dan ukoll jista’ jidħol fil-lista ġenerali.  

· Is-saħħa mentali għandha tiġi rikonoxxuta bħala diżabilità u għandu jsir iktar xogħol sabiex titneħħa l-istigma li għadha preżenti;

ONOR. GRAZIELLA GALEA: Sinjura President, nistgħu nsibu kelma oħra minflok “rikonoxxuta”? Għax diġà hija diżabilità. 

ONOR. IAN VASSALLO: Mhux il-kundizzjonijiet kollha naħseb. 

ONOR. GRAZIELLA GALEA: Nistgħu ngħidu “magħrufa”? Speċi biex ikunu jafu li hija diżabilità. 

ONOR. ALBERT BUTTIGIEG: Ma rridx niftaħ id-diskussjoni imma s-saħħa mentali diġà ġġorr magħha ċerta stigma. U l-fatt li se ngħidu li hija wkoll diżabilità se nagħtuha stigma oħra. 

ONOR. IAN VASSALLO: Imma l-aħħar darba kien intqal li hemm ċerti kundizzjonijiet li jaffettwaw l-abilità tal-persuna li tista’ tagħmel ċertu xogħol jew li tkompli bil-ħajja tagħha, u allura tispiċċa mingħajr dħul. Hija diżabilità moħbija imma bilfors trid tagħtiha titlu għax inkella min-naħa tal-Gvern ma tkunx tista’ tingħata għajnuna finanzjarja. 

ONOR. ALBERT BUTTIGIEG: Bir-rispett kollu allura l-Gvern għandu jibdel il-wording tiegħu u l-liġijiet biex jakkomoda din is-sitwazzjoni.

ONOR. IAN VASSALLO: Hekk hu.

ONOR. ALBERT BUTTIGIEG: Fir-realtà qed nagħtu stigma ma’ stigma oħra li diġà hemm. Sfortunatament il-persuni b’diżabilità diġà għandhom stigma fuqhom. Issa jekk din il-persuna għandha wkoll problema ta’ saħħa mentali se jkollha label oħra fuqha. Issa jekk hemm problema ta’ kemm tikkwalifika għal ċerti servizzi, mela huwa fl-interess tagħna, bħala policy makers, li naraw u nipproponu li jinbidlu l-modi ta’ kif wieħed jaċċessa s-servizzi soċjali.

ONOR. GRAZIELLA GALEA: Forsi jikkorreġini l-Onor. Vassallo, imma safejn naf jien diġà qiegħda meqjusa bħala diżabilità.

ONOR. IAN VASSALLO: Diġà qiegħda hekk. Hemm lista ta’ kundizzjonijiet, però mhux il-kundizzjonijiet kollha jew il-livell li tkun il-kundizzjoni. Naħseb li nistgħu niddiskutuha ’l quddiem.

ONOR. GRAZIELLA GALEA: Jiġifieri minflok rikonoxxuta ... 

ONOR. IAN VASSALLO: Din kienet diġà ġiet diskussa fil-Kumitat Permanenti dwar l-Affarijiet Soċjali u kontu ġibtu wkoll xi każijiet. 

ONOR. GRAZIELLA GALEA: Fil-fatt diġà hija rikonoxxuta.

ONOR. IAN VASSALLO: Hija rikonoxxuta u l-lista hija limitata.

ONOR. GRAZIELLA GALEA: Forsi nistgħu ngħidu “mgħarrfa” minflok “rikonoxxuta”?

IĊ-CHAIRPERSON: Mal-lista tal-ġenerali. Onor. Vassallo, nitolbok tgħaddili kopja tal-Minuti meta kien ġie diskuss dan is-suġġett fil-Kumitat Permanenti dwar l-Affarijiet Soċjali għaliex naħseb li jien kien għadni m’inix Membru fih.  

ONOR. IAN VASSALLO: Jien m’inix Membru f’dak il-Kumitat. 

ONOR. GRAZIELLA GALEA: Dik kont semmejtha jien fl-aħħar laqgħa.

IĊ-CHAIRPERSON: Biex ikolli l-Minuti tagħha.

ONOR. GRAZIELLA GALEA: Il-kelma “rikonoxxuta” se nibdluha? 

IĊ-CHAIRPERSON: Nistgħu nagħmluha “mgħarrfa”?

ONOR. ALBERT BUTTIGIEG: Jiġifieri llum lanqas persuni b’diżabilità m’għadna nsejħulhom imma ngħidu persuni bi bżonnijiet speċjali.

ONOR. IAN VASSALLO: Le, diżabilità.

ONOR. ALBERT BUTTIGIEG: Mela niskuża ruħi.

ONOR. IAN VASSALLO: Naħseb li għandna nagħmluha rikonoxxuta b’diżabilità għall-fini ta’ benefiċċji għax aħna rridu ngħinuhom u ma nistgħux inħalluhom ...

IĊ-CHAIRPERSON: Kull persuna li qiegħda fl-ispettru nirreferu għal diżabilità, issa rridu nibdew inħarsu lejhom kollha lil hinn minn kull forma ta’ spectrum. Biex inkunu iktar inklussivi għandna nkunu aħna stess li ninbidlu. 

ONOR. GRAZIELLA GALEA: Kif se tiġi allura? 

IĊ-CHAIRPERSON: Tiġi rikonoxxuta għall-fini ta’ benefiċċji. Ngħaddu għall-punt li jmiss;

· Persuni li jbatu minn problemi ta’ saħħa mentali mhumiex eliġibbli għall-istess għajnuniet li jistgħu jieħdu persuni b’diżabilità rikonoxxuta u għaldaqstant iħossuhom iktar ta’ piż fuq il-familji tagħhom – dan il-piż jista’ jkompli jżid il-problemi ta’ saħħa mentali u l-ħsibijiet ta’ suwiċidju;

Dawn għandhom jingħaqdu ġo punt wieħed u mhux jibqgħu tnejn. Fil-verità naħseb li iktar għandna nsostnu li jkunu fil-lista ġenerali. L-aħħar punt;

· Għandha ssir kampanja edukattiva sostenibbli li tagħti għarfien u twassal informazzjoni neċessarja lil min ikollu bżonn;

Dak il-punt ukoll għandu jkun fil-lista ġenerali.

Naħseb li b’hekk se nkunu kkonkludejna din il-laqgħa, sakemm m’għandkomx aktar kummenti x’tagħmlu. 

ONOR. IAN VASSALLO: Xtaqt biss nirringrazzjakom u ngħidilkom prosit. Jiena tkellimt man-nies fuq il-punti li ressaqna kif ukoll fuq id-dokument innifsu u naħseb li kienet xi ħaġa pożittiva li ressaqna dawn il-punti. Grazzi lil kulħadd.

ONOR. GRAZIELLA GALEA: Hekk nemmen ukoll.
IĊ-CHAIRPERSON: Grazzi lil kull min ta l-kontribut tiegħu. Se naġġornaw għal laqgħa konġunta oħra għax fejn jidħol il-kunċett ta’ saħħa mentali nixtiequ li jkollna laqgħa oħra, u din id-darba nistiednu lill-Ministru tas-Saħħa u nitkellmu flimkien miegħu. Nirringrazzjakom.

Fil-5.45 p.m. il‑Kumitat aġġorna għal data li kellha tiġi komunikata aktar tard.

